3.7-TANLOV MODULI
1-mavzu. Ta’lim muassasasida ota-onalar va jamoatchilik bilan ishlash 
                              (2 soat amaliy mashgʻulot)
                                           REJA
1. Maktab rahbarining ota-onalar bilan ishlashida muloqotga kirishish, rahbarning kommunikativ kompetentligi. Kommunikativ strategiyalardan foydalanish, samarali muloqot asoslari.
1. Oʻquvchilarning ta’lim olishida oʻqituvchi va ota-onalar hamkorligining ta’siri.
1. Ota-onalarni maktab hayotiga jalb qilish, soʻrovnomalar oʻtkazish, maktab rivojlanish strategiyasini ishlab chiqishda hamkorlik oʻrnatish.
1. Maktab rahbarining boshqaruv imiji, pedagog imiji va maktab imijini shakllantirish, strategik imij yaratish asoslari.
	
GLOSSARIY

Ijtimoiy-psixologik boshqaruv usullari — xodimlarning salomatligi va jamoadagi yaxshi ma’naviy-ruhiy holatni saqlash, qonunlar va me’yoriy hujjatlar talablariga rioya qilish sharoitida qoʻyilgan maqsadga erishish boʻyicha jamoa (xodim)dagi ijtimoiy-psixologik jarayonlarni boshqarishga qaratilgan usuldir. 
Sotsiogramma — sotsiometriya ma’lumotlarini grafik tasvirlash usuli. Boshqaruv uchun guruhning sotsiogrammasini bilish majburiydir, chunki rahbar guruhli vazifalarni hal qilishi uchun birinchi uchta guruhlarning obroʻsidan foydalanishi va keyingi guruhlarga bu xodimlarning psixologik mavqeyini oshirish va uning rivojlanganlik darajasini oshirish maqsadida ta’sir koʻrsatishi kerak. 
Tashkiliy madaniyat — tashkilotning ichida va uning chegarasidan tashqaridagi munosabatlar asosidagi tashkilotning kattaroq qismi tomonidan qollaniladigan falsafa, qadriyatli moʻljallar, xulqning me’yorlari, qoidalar va muhitdir. 
Tashkilot — kishilarning ma’lum maqsadlari: boshqaruv vazifalariga erishishini koʻzda tutuvchi tizimlashtirilgan ongli birlashmasi. 
Tashkilot (korxona)ni boshqarishning tashkiliy tuzilmasi — tashkilotning maqsadlariga erishish uchun foydalaniladigan xizmat sohalari va boshqaruv darajalarining mantiqiy nisbati. 
Tashkilotning missiyasi — tashkilotning mavjud bolishi ma’nosini ochib beruvchi shakllantirilgan tasdiq, unda ushbu tashkilotning boshqalardan farqi namoyon boladi. 
Tashkilotchilik qobiliyati — odamga tashkiliy faoliyat usullarini egallash va ularni muvaffaqiyatli amalga oshishiga imkon beruvchi shaxsning shaxsiy-psixologik xususiyatlari. 
Xarizma — yakka shaxsning xususiyatlariga asoslangan, unga dohiy yoki islohotchi vazifasini amalga oshirishga imkon beruvchi, uning oldida ta’zim qilish va uning imkoniyatlariga soʻzsiz ishonishni keltirib chiqaruvchi mutlaq iste’dod va alohida sifatlar berilganligi. 
Xarizma — hukmronlikni tashkil etishning alohida turi. 
Xodimlar — ishlab chiqarish yoki boshqaruv operatsiyalarini bajaruvchi va mehnat vositalaridan foydalanish, mehnat predmetini qayta ishlash bilan band bolgan barcha xodimlar. 
Xodimlarni boshqarish — insoniy tashkil qiluvchilarga xodimlar imkoniyatlari va tashkilot maqsadlari, strategiyasi, rivojlanish sharoitlarini muvofiqlikka keltirishga yoʻnaltirilgan maqsadga qaratilgan ta’sir. 
Xodimlarni tanlab olish — boʻsh lavozimlarga nomzodlarni baholash.  Oʻz ichiga quyidagi bosqichlarni oladi: dastlabki suhbatlashish, anketa ma’lumotlarini tahlil qilish; nomzod haqida ma’lumotlarni toʻplash; tekshiruvchi sinovlar, test olkazish, tibbiy koʻrikdan olkazish; asosiy suhbat; ekspertlar xulosasini tayyorlash. 
Yumshoq tizimlar — tizimlarda insoniy omil gorizontal tuzilmalarning oʻzini juftlik deb ataluvchi resurslarni olib yuruvchi munosabatlari uzluksiz oʻzgarib turuvchi kompozitsiyalari asosida vaqtincha oʻzini oʻzi tashkil qiluvchi orqali namoyon boladi. 
Yakka hukmronlik — boshqaruvni tashkil etish shakli bolib, unda muassasa yoki tashkilot (uning tarkibiy bolinmasi) boshqaruv idorasining boshida oʻzining huquqiy doirasida yuridik majburiy qarorlarni qabul qilish vakolatiga ega bitta shaxs turadi. Yakkahukmronlik qarorlarni operativ qabul qilish imkoniyatini yaratadi, ushbu idora, tashkilot, muassasadagi ishlarning umumiy holatiga shaxsiy javobgarlikni oshiradi. 
Oʻz oʻrini oʻzi boshqarish — tashkilotning qoʻyilgan maqsadlarga erishish uchun amaldagi qonunchilik doirasida har qanday qarorlarni mustaqil qabul qilish va amalga oshirish imkoniyati. 
Hukmronlik — boshqa insonlar xulqiga ta’sir koʻrsatish imkoniyatidir.

Mamlakatimizda keyingi yillarda qabul qilingan ta’lim va tarbiya turgʻrisidagi qator me’yoriy hujjatlar, jumladan Oʻzbekiston Respublikasining "Ta’lim toʻgʻrisida"gi qonuni, "Kadrlar tayyorlash milliy dasturi" bozor iqtisodiyoti sharoitlarida muvaffaqiyatli ishlay oladigan, mustaqil fikrlovchi kadrlarni tayyorlashda oila, mahalla va ta’lim muassasasi nufuzini yanada yuqori pogʻonaga koʻtarishni taqzo etadi.
Zero, ta’lim-tarbiyani takomillashtirishda ham davlat bosh islohotchidir, birinchi Prezidentimiz ta’kidlaganidek;
 birinchidan, yosh avlodga oʻzligimizni, muqaddas an’analarimizni anglash tuygʻularini, xalqimizning koʻp asrlar davomida shakllangan ezgu orzularini, jamiyatimiz oldiga bugun qoʻyilgan oliy maqsad va vazifalarni singdirish;
ikkinchidan, jamiyatimizda bugun mavjud boʻlgan hurfikrlikdan qat’iy nazar yoshlarni jipslashtiradigan, xalqimiz va davlatimiz daxlsizligini asraydigan, el-yurtimizni eng yuksak maqsadlar sari chorlaydigan yagona gʻoya — milliy mafkuraga sadoqat ruhida tarbiyalash;
uchinchidan, yoshlarni baynalmilal jahon xamjamiyatida, xalqaro maydonda Oʻzbekistonga munosib hurmat tugʻdirish uchun intilish ru hida tarbiyalash;
toʻrtinchidan, yosh avlodni vatanparvarlik, el-yurtga sadoqat, yuksak odamiylik va insoniy fazilatlar ruhida tarbiyalash;
beshinchidan, yosh avlodni ulugʻ ajdodlarimizning munosib vorislari ekanliklari, ayni vaqtda jahon va zamonning umumbashariy yutuqlarini egallash ruhida tarbiyalash Oʻzbekistonda oʻquvchi-yoshlarni tarbiyalashning eng dolzarb masalasidir.
Davlatimiz rahbari koʻrsatib berganidek, ta’lim-tarbiya sohasidagi islohotlar:
birinchidan, ijtimoiy-siyosiy iqlimga ijobiy ta’sir koʻrsatishga, umuman mamlakatdagi mavjud muhitni butunlay oʻzgartirishga;
ikkinchidan, insonning hayotda oʻz oʻrnini topishini tezlashtirishga;
uchinchidan, jamiyatda mustaqil fikrlovchi erkin shaxsni shakllantirishga;
toʻrtinchidan, insondagi mavjud salohiyatni toʻla roʻyobga chiqarishga;
beshinchidan, umumiy va maxsus bilimlarga ega, ongli, tafakkurli ozod, zamonaviy Dunyoqarash, milliy va umuminsoniy qadriyatlarga voris boʻlgan, kuchli fuqarolik jamiyatini barpo etadigan komil insonlarni tarbiyalashga qaratilgan.
Mazkur Konsepsiyada taraqiyotimizning ma’naviy-ahloqiy negizi milliy va umuman insoniy qadriyatlar uygʻunligi ekanligi e’tirof etildi, milliy va umuminsoniy tarbiyaning quyidagi oʻzaro aloqalari, uygʻun yoʻnalishlari belgilab olindi.
Milliy tarbiya yoʻnalishi orqali yoshlarda oʻzlikni anglash, vatanparvarlik, milliy gʻurur, millatlararo muloqot madaniyati, milliy mafkuraviy onglilik, milliy odob, fidoyilik fazilatlari shakllantiriladi.
Umuminsoniy yoʻnalishda huquqiy, iqtisodiy, jismoniy, aqliy, estetik, ekologik, gigienik va boshqa tarbiya yoʻnalishlari amalga oshiriladi. Bu Konsepsiya milliy davlatchilik va jamiyat qurilishi talablari asosliligini ta’minlaydi.
Konsepsiyada oilaga alohida e’tibor qaratildi. Oʻzbekistonda 1998 yil "Oila yili" deb e’lon qilinishi oilaning tarbiyaviy rolini yanada kuchaytiradi. Qayd etilgan masalalar jamiyatimiz, xalqimiz, davlatimiz taqdiri va uning dunyo miqyosidagi siyosiy, iqtisodiy, ijtimoiy salohiyatini shakllantirishda gʻoyat katta ahamiyatga ega. 
"Kadrlar tayyorlash milliy dasturi"ning 3.2 bandida esa ta’lim oluvchilarning oʻqishi, turmushi va dam olishi uchun shart-sharoitlar yaratish borasidagi vazifalar hal etilishida jamoatchilik boshqaruvini rivojlantirishga alohida e’tibor berilgan. Bu "Oila-mahalla-ta’lim muassasasi” hamkorligi bugungi kunning ma’naviy, ma’rifiy, mafkuraviy, tarbiyaviy zarurati ekanligini bildiradi. Yosh avlodni ma’naviy-ahloqiy tarbiyalashda xalqimizning boy milliy, madaniy, tarixiy an’analariga, urf-odatlariga hamda umumbashariy qadriyatlarga asoslangan samarali, zamonaviy pedagogik texnologiyaning ishlab chiqilib, amaliyotga joriy etilishi, shaxsni tarbiyalash va uni har tomonlama kamol toptirishning ustuvorligini ta’minlash; umumiy hamda milliy pedagogik madaniyatni oshirish; mamlakatimiz fuqarolari orasida milliy mafkuraviy tarbiya ishlarini takomillashtirish " Oila-mahalla-ta’lim muassasasi”  hamkorligi Konsepsiyasining asosiy maqsadidir.
Oʻzbekistonda ruy berayotgan uzgarishlar "Oila-mahalla-ta’lim muassasasi” hamkorligi yoʻnalishidagi shaxs tarbiyasida oila, ota-ona, mahalla, ta’lim muassasasining asosiy vazifalarini mazmunan yangilab hayotga tatbiq etishni taqozo qiladi.

1. Sinf rahbari oila va jamoa bilan olib boradigan faoliyati
Maktabning oila va keng jamoatchilik bilan aloqasi sinf rahbari orqali amalga oshiriladi. Sinf rahbari ota-onalar bilan olib boradigan ishlariga quyidagi vazifalarni hal qiladi:
1. Ota-onalar bilan yaqindan aloqa oʻrnatadi va aloqani doimo mustaqkamlab boradi;
2. Oʻquvchiga nisbatan maktabning va oilaning yagona talablar qoʻyishga erishadi;
3. Sinf ota-onalar jamoasini tashkil etib, ularning sinfdagi tarbiyaviy ishlariga faol qatnashishlarini ta’minlaydi;
4. Ota-onalar oʻrtasida pedagogik bilimlarni tarqatadi va ularning pedagogik madaniyatini yuqori darajaga koʻtaradi;
5. Sinfga otaliq qilayotgan tashkilotlar, oila va maktabga yordam beruvchi tashkilotlar bilan aloqa oʻrnatadi va ularni sinfdagi tarbiyaviy ishlarga jalb qiladi.
Sinf rahbarining oʻquvchini yaxshi tarbiyalashdagi oila va jamoatchilik bilan hamkorligining muvaffaqiyati ularning bola bilan qilayotgan ishlari haqida bir-birlariga qanchalik koʻp, aniq va muntazam xabar berib turishlariga bogʻliq. Ana shu maqsadda sinf rahbari oilaga bir qator tizimli axborotlar berib turishi kerak:
- Oʻquvchining mehnatiga tavsifnoma, oʻqishdagi muvaffaqiyati va muvaffaqiyatsizligi, ularning sabablari, olayotgan baholari.
- Oʻquvchinnig ijtimoiy faolligi haqida axborotlar, oʻquvchining jamoa hayotidagi ishtiroki nimalardan iborat ekanligi, jamoat topshiriqlari va vazifalarning bor-yoʻqligi, sababi, ularga oʻzining munosabati.
- Oʻquvchining oʻz oʻrtoqlari, oʻqituvchilari bilan munosabatida vujudga kelgan holatlarning harakteri, oʻquv yurtidagi munosabatlarnnig doirasi.
- Oʻquvchining ayrim xatti-harakatlarini tahlil qilib, ularga pedagogik izohlar berish. Oilaga oʻquvchi haqida maslahat va tavsiyalar. Oila ham oʻz navbatida farzandi haqida oʻz mulohazalari, koʻzatishlari yuzasidan sinf rahbariga quyidagi mazmunda ma’lum axborotlar berib borishi mumkin:
- Farzandi uyga berilgan vazifalarni qanday bajaradi, unga sarflaydigan vaqti, dars tayyorlash tartibi, mustaqillik darajasi.
- Belgilangan kun tartibining bola tomonidan bajarilishi.
- Oʻquvchining oʻquv yurti haqidagi hikoyalari, taassurotlari, gaplari, sinf hayotidagi turli voqealarga baholari.
- Ota-onaning ayrim oʻqituvchilardan, sinf rahbaridan, maktab rahbarlaridan iltimoslari va takliflari.
Sinf rahbari bilan oila oʻrtasidagi bu xildagi oʻzaro xabarlashuvlar oʻquvchini toʻla oʻrganishga, ta’lim va tarbiyada shu oʻquvchi uchun eng maqbul tarbiya va ta’sir vositasini topishga yordam beradi. Sinf rahbari oʻz kuzatishlari, oiladan olgan axborotlari natijasini kundalikka yozib borsa, undagi toʻplangan ma’lumotlarni vaqti-vaqtida oʻrganish bilan shularga asoslanib tegishli xulosalar chiqarsa, bola hulqini va fazilatlarini yaxshilash yoʻllari, keyingi rejalarni belgilasa, erishilgan darajani hisobga olib yangi pedagogik talablar qoʻyib boʻlsa, tarbiya albatta samarali natija beradi.
Sinf rahbarining ota-onalar bilan olib boradigan ishlari tajribasida shaxsiy, sinf va ommaviy kabi shakllar keng tarqalgan. Ayniqsa, uning ota-onalar bilan olib boradigan ommaviy ishlari bu sohadagi faoliyatinnig asosiy yoʻnalishidir. Chunki bu barcha ota-onalarni birlashtiradi hamda ularni maktab talablari bilan tanishtirish, jamiyatning tarbiyadan kuzatadigan maqsadlari, ota-onaning vazifalari, tarbiyani amalga oshirish yoʻllari, uslub va shakllari haqida bilim berish, sinf hayotidagi oʻzgarishlar, rejalar haqida maslahatlashish uchun pedagogik ma’ruzalar tashkil etish ilmiy anjumanlar, “ochiq eshik” kunlari, savol-javob kechalari, ota-onalar majlislari oʻtkazish ommaviy ishning turlaridir.
Sinf rahbarining tajribasida ota-onalar majlislari keng tarqalgan va qaror topgan ish shaklidir. Bu majlislar sinf ota-onalar jamoasining yuqori organi sifatida oʻz qarorlari bilan sinfdagi, oiladagi amalga oshiriladigan tarbiyaviy ishlarning vazifasini va yoʻnalishini belgilab beradi.
Sinf ota-onalar majlislarining bir necha xili mavjud: sinfdagi tashkiliy ishlar bilan bogʻliq majlislar, ota-onalarga pedagogik ma’lumot berishga bagʻishlangan majlislar, munozara shaklidagi majlislar, yarim yillik yoki yil yakuniga bagʻishlangan majlislar. Bu majlislarning har biri oʻz maqsadiga tayyorlash va oʻtkazish tartibiga ega.
Tashkiliy masalalar bilan bogʻliq sinf ota-onalari majlisida odatda ota-onalar sinfi saylanadi, ish rejalari tasdiqlanadi, ota-onalar oʻrtasidagi vazifalar taqsimlanadi.
Koʻpgina oʻquv yurtidagi sinf rahbarining ota-onalar bilan olib borayotgan ishlari tajribasida savol-javob kechalari, maslahatlar va munozaralar ham vujudga kelmoqda. Maslahatlar koʻproq shaxsiy ish shakli boʻlib, unga sinf rahbari ota yoki onaga farzandini tarbiyalashdagi qiyinchiliklarni bartaraf etish va boshqa masalalar yuzasidan aniq maslahatlar beradi. Sinf rahbari oʻzining shaxsiy suhbatini, oilani oʻrganish va kuzatish asosida toʻplagan ma’lumotlarni ota-onalar bilan oʻtkaziladigan ishlarni hisobga olib boradigan maxsus jurnaliga yozib borishi gʻoyatda muhim. Agar bu xil jurnalni sinf rahbarlari har yili muntazam holda yuritib borsa, u tarbiyaviy ta’siri yaxshilashning muhim vositasiga aylanadi.
2. Ota-onalar bilan ishlashning shakl va metodlari.
Sinf rahbari ota-onalar bilan ish olib borishda ishlashning xilma-xil shakl va metodlaridan foydalanishi lozim. Ota-onalar bilan ishlashga shaxsiy ishlar jamoa bilan birgalikda olib borilsa maqsadga muvofiq boʻladi. Biz quyida ota-onalar bilan ishlashning asosiy shakllari bilan tanishib chiqamiz :
1. Oʻquvchilarning uylariga borish – bu oila bilan aloqa qilishning eng samarali shakllaridan biridir. Bunda sinf rahbari oʻquvchining ota-onasi, uning yashash sharoiti, moddiy imkoniyatlari bilan tanishishga imkon topadi.
2. Ota-onalarni maktabga chaqirish. Bundan maqsad, faqatgina oʻquvchilarning hulqi, savodliligi va boshqa xususiyatlari bilan ota-onani tanishtirish emas, balki shu bilan birgalikda ota-onalarga pedagogik va ruhiy maslahatlar berib, ularga oʻquvchini oilada tarbiyalashlariga yordam ham qilishdir.
3. Ota-onalar bilan ishlash. Bu esa oʻquvchiga chaqiriqlar yoki maxsus da’vatnomalar orqali amalga oshiriladi.
4. Ota-onalar sinf majlisini oʻtkazish. Bu shakldagi aloqa maxsus ish rejasi orqali amalga oshiriladi.
5. Ota-onalarni maxsus pedagogik va psixologik bilimlar bilan qurollantirish maqsadida ular bilan suhbat va ma’ruzalar oʻtkaziladi.
6. Savol-javoblar kechasi. Ishning bu shakli sinf oʻquvchilarning xususiyati, xarakterini yaxshiroq oʻzlashtirish imkonini beradi.
7. Ota-onalarning tarbiya borasidagi ilgʻor tajribalar bilan fikr almashish, oʻrtoqlashish. Bu jarayon quyidagi mavzuda boʻlishi mumkin:
a) yoshlarni qanday qilib mehnatga tayyorlash mumkin?
b) oʻquvchining kundalik rejimi haqida.
v) “Ota-onalarning obroʻsi” haqida, “Oilada yoshlarga axloqiy tarbiya berish” va hokazolar toʻgʻrisida anjumanlar oʻtkazish.
8. Maktab qoshida ota-onalar universitetlarini tashkil etish va bu universitetlardan tizimli ish olib borish:
a) ota-onalarni tarbiya sohasidagi adabiyotlar bilan tanishtirish.
b) “Ota-onalar, sizlar uchun” degan mavzuda ogʻzaki jurnal.
v) faol ota-onalarning tarbiyaviy ish tajribalari bilan boshqa sinf rahbarlarini tanishtirish kabi ishlar olib borilishi lozim.
Sinf rahbarining ota-onalar bilan olib boradigan ishlari gʻoyat keng, koʻp qirrali boʻlib, bu ishlar faqat sinf va maktab miqyosi bilan cheklanmaydi, aksincha turar joylardagi va oʻquvchining ota-onasi ishlab turgan korxonadagi jamoatchilik bilan ham yaqin aloqada boʻlishni taqozo etadi.
Bizning yosh avlod xalqimizniig inqilobiy, mehnat, jangovar an’analarini oʻzlashtirib, oʻziga katta avlodning eng yaxshi fazilatlarini -goyaviy e’tiqod va matonatni, vatanga muxabbatni, uning iqtisodiy, siyosiy va jangovar qudratini mustahkamlashda ishtirok etishga intilishni singdiribgina oʻz bobolari va otalari ishini davom ettira va koʻpaytira oladi. Bu ishda ota-onalar ayniqsa muhim oʻrin tutishlari kerak.
Buni barcha sinf rahbarlari nazarda tutishlari muhimdir, bunda shaxsning huquqiy etukligi shaxs ijtimoiylashuvining maxsuli ekanligini har bir oilaga tushuntirish gʻoyat muhimdir. Oila shaxs uchun uning ijtimoiylashuv jarayoni roʻy beradigan, uning ahloqi, duiyoqarashi asoslari va hokazolar tarkib topadigan dastlabki va nihoyatda muhim ahamiyatga ega boʻlgan jamoadir.
Oila boshqa tarbiyaviy muassasalardan farqli ravishda odamning butun hayoti davomida uning barcha tomonlariga, qirralariga ta’sir koʻrsatishga qodirdir va odatda ta’sir koʻrsatadi. Oila tarbiya vazifasining bu ulkan miqyosi uning mafkuraviy va psixologik ta’sir koʻrsatishining chuqur oʻziga hosligi bilan uygʻunlashib ketadi. Bu esa uni oliy darajada ta’sirchan qilibgina qolmay, shu bilan birga shaxsni shakllantirish jarayonining zarur buginiga ham aylantiradi.
Oilaning yuksak tarbiyaviy imkoniyati shaxslar va ota-onalarning oʻziga xos hususiyatlari: qon-qarindoshligi, muhabbati, yaqinligi, ishonchi, burch hissi, obroʻliligi va hokazolar bilan ta’minlanadi. Uz farzandining barcha zaif va kuchli tomonlarini yoʻrgakdagi chogʻidan biladigan, uning qalbidagi eng kichik harakatni ham sezadigan va tushunadigan, unga ta’sir etishni biladigan onadan va otadan yaxshiroq kim ham ularni ezgulikka, mehnatsevarlikka, doʻstlikka, muhabbatga oʻrgata oladi!        
Ma’lumki, xilma-xil faoliyat sharoitida shaxsning kobiliyatlari eng samarali rivojlanadi, uning ijodiy imkoniyatlari ochiladi, shaxsni oiladan boshkqa qaerda ham faoliyatning xilma-xil turlariga jalb etish mumkin. Oilaviy tarbiyaning qimmatliligi va ahamiyati yana shundaki, kichik shaxslik paytida oilada egallangan narsalar bir umr saqlanib qoladi. Xuddi shuning uchun ota-onalarning shaxslarni har tomonlama tarbiyalash majburiyati qonuniy tarzda belgilab qoʻyilgan.
Sinf rahbarlari ota-onalar bilan birgalikda tarbiyaviy ishni tashkil etar ekanlar, eng yangi psixologik-pedagogik tadqiqotlar ma’lumotlarini e’tiborga olishlari ham muhimdir, ularga muvofiq oʻsib kelayotgan  shaxsni shakllantirishga oilaning qoʻshadigan hissasi turli yosh boskichlarida turlicha buladi va tulqinsimon uzgaradi.
Ota-onalar bilan ish shakllari va usullarini tanlashni odatda sinf rahbari oʻz shaxsiy xususiyatlari tajribasini, oʻquvchilarning oilalarida vujudga kelgan oʻziga xos xususiyatlarni, ota-onalarning bilim va tajribasini, tarbiyalanuvchilarni tarbiyalashda yuqorida koʻrsatib oʻtilgan xatolar va qinchiliklarni, fe’l-atvor xususiyatlarini, ta’lim muassasasi pedagoglar jamoasidagi muhitni, ota-onalar bilan ish olib borishda tarkib topgan an’analarni  hisobga olib belgilaydi, sinf rahbarining ota-onalar bilan hamkorligining ommaviy, sinf tarzidagi va yakka tartibdagi ish shakllarini oqilona birga koʻshib olib borish, bunda uning mazmunida izchillikka rioya etish orqali erishiladi.
3. Sinf rahbarining tarbiyaviy ishlarini rejalashtirishi.
Sinf rahbari ishini rejalashtirishda maktab umumiy ish rejasidan kelib chiqib aniq sinf rejasini tuzishda parallel sinflarda koʻriladigan chora-tadbirlarni hisobga olish juda muhimdir.
Maktabning tarbiyaviy ish rejasini oʻquv yilining boshida pedagogik jamoa majlisida tasdiqlanib olinadi. Har bir sinf rahbari oʻz sinfi tarbiyaviy ish rejasini maktab tarbiyaviy ish rejasida koʻrsatilgan chora-tadbirlarni oʻz sinfida ta’luqli boʻlgan qismlarini kiritib reja tuzadi.
Oʻquvchilarni tarbiyaviy ishni maktabning taxminiy tarbiyaviy ishlar mazmuniga muvofiq bir sinf yoki parallel sinfning rahbarlari majlisida oʻquvchini yoshiga, ruhiy, fiziologik xususiyatlariga mos keladigan tarbiyaviy chora-tadbirlar bajarilishi rejaga kiritilib, tasdiqlanib olinadi.
Buning uchun sinf rahbarining rejasi:
Birinchidan, oʻz mazmuniga koʻra gʻoyaviy-siyosiy, ijtimoiy foydali yoʻnalishga qaratilgan boʻlishi, ya’ni jamiyatning va boshqalarning foydasiga qaratilgan ishlarga alohida e’tibor berish;
Ikkinchidan, tarbiyaning yoʻnalishini, oʻquvchilarga ta’sir etish vositalarini maqsadga muvofiq tanlash, ya’ni reja moʻljallanayotgan ishlar nimaga va kimga qaratilganligini aniqlash;
Uchinchidan, rejadagi ishlar aniq - umumiy maqsadga boʻysuntirilgan, bajaruvchilari, vaqti, ish shakli koʻrsatilgan boʻlishi;
Toʻrtinchidan, rejadagi ishlar oʻquvchilar kuchiga va yoshiga mos kelishi;
Beshinchidan, oʻquvchilar qiziqishiga asoslanishi va extiyojlaridan kelib chiqishi;
Oltinchidan, moʻljaldagi ishlarni bajarishda butun jamoaning va yakka shaxslarning ishtirokini hisobga olish;
Ettinchidan, bajarilishi lozim boʻlgan barcha ishlar oldindan hammaga ma’lum qilinishi kabi talablarga javob berishi lozim.
Tajribada sinf rahbarining uch xil rejasi oʻzini oqladi, bular istiqbolli rejalar (uzoq muddatli moʻljallab tuziladi va u ayni paytda sinf, undagi har bir shaxsni tarbiyalashning umumiy dasturi ham boʻlib xizmat qiladi), taqvim reja(odatda bir oy uchun tuzilib, shu oyning har bir kuni uchun moʻljallanadigan aniq ishlarni oʻzida aks ettiradi), alohida tarbiyaviy tadbir uchun tuziladigan reja konspekt (ba’zan u tarbiyaviy tadbirning senariysi deb xam yuritiladi).
Reja qanday boʻlishdan qat’iy nazar tarbiyaviy faoliyat mazmunini, sinf oʻquvchilari jamoasining rivojlanish istiqbolini aks ettirish kerak.
Eng yaxshi sinf rahbarlarning ilgʻor tajribasi asosida oʻzida quyidagi boʻlimlarni aks ettiruvchi taxminiy reja chizmasini tavsiya qilamiz:
1. Sinf rahbarining sinf bilan olib boradigan ishlarning asosiy yoʻnalishlari boʻlimi. Bu boʻlim: «Sinfni tashkil etish», «Gʻoyaviy axloqiy tabiya», «Mexnat tarbiyasi va kasb tanlashga yoʻllash», «Oila va jamoatchilik bilan hamkorlik» kabi moslamalarni oʻz ichiga oladi.
Mehnat tarbiyasi va kasb tanlashga yoʻllashda oʻquvchilar uchun oʻqish va oʻquv ishini oqilona tashkil etish, shuningdek oʻziga-oʻzi xizmat, ijtimoiy foydali mehnat, texnik ixtirochilik, kasb tanlash ishlarini tashkil etish bilan bogʻliq tadbirlar koʻrsatiladi.
Kechalar, ertaliklar, kitobxonlar anjumani, suhbatlar oʻtkazish, koʻrilgan kinofilm va spektaklni muhokama qilish, xavaskorlar toʻgaragi qoʻshiq va badiiy oʻqish tanlovi, rasmlar koʻrigi, muzey va koʻrgazmalarga borish, «Oʻquvchilar va yoshlar musiqasi» xaftaligi, kino, teatrlarga borish—bularning hammasi estetik tarbiya masalasining mazmunini tashkil etadi.
2. Pedagogik jamoa bilan aloqa boʻlimida sinfda dars berayotgan oʻqituvchilarni sinf tarbiyaviy ishlariga jalb qilish yoʻllari oʻquvchilar uchun qoʻshimcha mashgʻulotlar, fan va ijodiy toʻgaraklar, munozaralar, ilmiy anjumanlar, qiziqarli uchrashuvlar, fan haftaliklari bilan bogʻliq ishlar yoritiladi.
3. Oila va jamoatchilik bilan ishlash boʻlimida esa oila va maktabning oʻquvchilarga qoʻyadigan axloqiy talablarni ishlab chiqishga qaratilgan tadbirlar koʻrsatiladi, ota-onalar va jamoatchilikning sinf hayotini va faoliyatini tashkil etishda qanday yordamlar berishlari belgilab chiqiladi, ota-onalar majlislari va ota-onalar uchun tashkil etiladigan suhbat, ma’ruza anjumanlarning mavzulari, kimning oilasiga borishi va boshqa bir qator ishlar aniqlashtiriladi. 
Sinf rahbari oʻz oʻquvchilari bilan oʻtkaziladigan har bir tadbiri uchun alohida reja tuzishi ham tavsiya etiladi. Qat’iy dastur va darsliklari boʻlgan har bir minutlik dars oʻzining barcha boʻlimlari va minutlarigacha hisobga olinib dasturlashtiriladi-yu, lekin negadir tarbiyaviy ishlar tajribasida ma’lum mavzudagi tarbiyaviy soat, bahslar, majlis, siyosiy axborot kabilar koʻpincha hech qanday dastursiz, rejasiz oʻtkaziladi va bunday hollarni har qadamda ichratishimiz mumkin. Aslida esa tarbiyaviy tadbirning rejasini ishlab chiqish dars rejasidan xam koʻra murakkabroqdir. Bu xildagi reja uchun qoʻyiladigan talablar oldindan betafsil aniqlanib, uning reja uchun qoʻyiladigan talablar oldindan batafsil aniqlanib, uning mazmuni oʻylab chiqilsagina samarador tarbiyaviy tomoni yuqori boʻladi.
Respublikamiz istiqlolga erishgandan soʻng ijtimoiy, iqtisodiy va siyosiy sohalarda, mustaqillik sharofati tufayli juda katta ijobiy oʻzgarishlar vujudga keldi.
Jumladan:
-siyosiy mustaqillik tufayli ichki va tashqi siyosatdan Respublikamiz oʻz qadriyatlari asosida jahonning koʻpgina mamlakatlari bilan bogʻlandi, nufuzli tashkilotlarga teng huquqli a’zo boʻldi, diplomatik aloqalar oʻrnatildi;
-iqtisodiy mustaqillik tufayli tabiiy zahiralarga boy giosiyosiy nuqtai nazardan ancha qulay hududda joylashgan yurtimiz xoʻjalikni yuritish huquqi qoʻlga kiritildi va xalqimiz farovonligi yoʻlida ulardan foydalanishga shart-sharoitlar yaratildi;
-ma’naviy mustaqillik tufayli xalqimizning istiqlolga, ozodlikka oʻz davlatiga ega boʻlishiga, adolatli jamiyat qurishga boʻlgan azaliy orzu-umidlari roʻyobga chiqdi. Mustaqillik tufayli biz bugungi kunda barqaror bozor iqtisodiyotiga, ichki va tashqi siyosatga, demokratiyaga asoslangan huquqiy davlat va fuqarolik jamiyati qurishga kirishdik. 
Oʻquvchilarni tarbiyalashda oilaning bir qancha vazifalari mavjud boʻlib ular quydagilardir:
-oilada sogʻlom muhitni yaratish, milliy rux va turmush tarzini hisobga olish, farzandlar uchun ota-ona har tomonlama oʻrnak boʻlishi, farzandlarning ota-onasiga, vatanga muhabbat tuygʻusini shakllantirish, oʻzaro gʻamxoʻp bulishni ta’minlash;
-oilada huquqiy tarbiyani yaxshilash, oila a’zolarining oʻz huquq va burchlarini anglab etishlarini va ularga rioya qilishlarini ta’minlash;
-farzandlariga chuqur dunyoviy bilim asoslarini berish, ma’rifatli va ma’naviyatli kishilar boʻlib etishishlarini ta’minlash;
-bozor munosabatlariga mos boʻlgan kasb-hunar oʻrgatish, iqtisodiy tushunchalarni farzandlar ongiga singdirish;
-farzandlarining ma’naviy barkamol va jismonan sogʻlom boʻlishlari uchun iqtisodiy va ijtimoiy muhitni yaratish;
-farzandlarini mustaqil fikrlashga oʻrgatish, istiqlol gʻoyalari va milliy mafkuraga sadoqat ruhida tarbiyalash;
-farzandlarining boʻsh vaqtlarini pedagogik nuqtai nazardan kelib chiqib unumli tashkil qilish, ularga qoʻshimcha ta’lim berish;
-farzandlarida mavjud boʻlgan iste’dod koʻrtaklarini rivojlantirish uchun zarur sharoitlarni yaratish;
-oʻz farzandlarining ta’lim muassasasi, mahalla, davlat va jamiyat oldidagi burchlarini toʻla ado etishlari uchun oilada mas’uliyatli boʻlish;
-ota-onalar oʻzlarining pedagogik va psixologik bilim saviyalarini doimo oshirib borishi;
-farzandlarida tejamkorlik va ishbilarmonlikning ma’naviy axloqiy tomonlarini shakllantirish;
-oilada milliy va umuminsoniy tarbiyaning barcha yoʻnalishlarini uygʻun holda bosqichma-bosqich amalga oshirishga mas’ullikni ta’minlash;
-sanitariya-gigienik, ekologik koʻnikmalarni singdirish, diniy aqidaparastlik, ichkilikbozlik, giyohvandlikka qarshi tarbiyani amalga oshirish;
-oila, ta’lim muassasasi va mahalla oldida oʻz farzandlarining barcha hatti-harakatlari uchun javobgarligi;
-sogʻligida va aqlida nuqsonlari boʻlgan farzandlariga hayot talablariga mos ravishda bilim va kasb oʻrgatishdan iborat.
Ota-onaning farzand oldidagi burchi, oʻzbekona ta’bir bilan aytganda, farzandga yaxshi nom qoʻyish, yaxshi muallim qoʻliga topshirib savodini chiqarish, ilmli, kasb-hunarli qilish, oilali va uyli-joyli qilishdan iboratdir.

Nazorat savollari: 
1. «Mehnat jamoasi» tushunchasiga ta’rif bering. 
2. Qanday jamoalar rasmiy deb ataladi? 
3. Hukmronlik nima? 
4. Rahbarning «ta’sir etishi» va «hukmronligi»ning farqi nimadan iborat? 
5. Qonuniy hukmronlik nimaga asoslanadi? 
6. Menejerlarni qoʻli ostidagilarga ta’sir etishining qanday shakllari mavjud? 
7. Rivojlanishning qanday bosqichida norasmiy jamoa tashqi xatar bilan kurashish uchun tarkibiy jipslashadi? 
8. Hukmronlikning qaysi shaklidan foydalanish yuqori xarajatli hisoblanadi? 
9. Hukmronlikning qaysi shakli uchun menejerning xatoli qarori gʻoyatda istalgan emas? 
10. Xarizma nima? 
11. Qanday hukmronlik eng insonparvar hisoblanadi? 
12. Ishontirish nima? 
13. Qanday nizolar disvazifaviy deb ataladi? 
14. Nizoni hal qilishning qaysi shaxslararo usullarini eng samarali deb hisoblash mumkin?

